section_heading: Životopis
paragraph_text: Ševardnadzeovi politički protivnici protestirali su protiv priključenja Gruzije ZND-u, što je primoralo Ševardnadzea da u studenome 1993. godine osnuje novu političku stranku - Građanski savez Gruzije. Politički protivnici također su mu prigovarali zbog potpisivanja sporazuma o vojnoj suradnji s Rusijom, a koji je Ševardnadze potpisao u veljači 1994. godine. Tim sporazumom Rusiji je jamčeno pravo da na gruzijskoj teritoriji ima svoje operativne vojne baze. U ožujku 1994. Ševardnadze je zatražio obnovu institucije predsjednika države, instituciju koja je ukinuta nakon zbacivanja Gamsakurdije u siječnju 1992. godine. U kolovozu 1995. godine Ševardnadze je zadobio posjekotine i lakše ozljede na rukama i licu kada je u njegovoj blizini eksplodirao auto-bomba dok je napuštao zgradu parlamenta u Tbilisiju. Taj mjesec gruzijska zakonodavna vlast odobrila je novi ustav koji je obnovio instutuciju predsjednika republike. Iako je novi ustav proširo ovlasti predsjednika republike, u odnosu na one koje je imao kao predsjednik Državnog vijeća, one su bile manje od onih kojima se Ševardnadze nadao. Tako npr. predsjednik republike ne može raspustiti parlament, iako se Ševardnadze zalagao za takvo što. U studenome 1995. Ševardnadze je ponovo izbaran za predsjednika Gruzije s više od 70 % dobivenih glasova. Dužnost predsjednika prestao je obnašati u studenome 2003. godine. Umro je u Tbilisiju 7. srpnja 2014. godine.